LATVIJAS REPUBLIKAS MINISTRU KABINETS

Projekts

2018. gada Rīkojums Nr.

Rīgā (prot. Nr. .§)

**Par valsts pētījumu programmu „Latviešu valoda”**

 1. Saskaņā ar Zinātniskās darbības likuma 13. panta otrās daļas 3. punktu apstiprināt valsts pētījumu programmu „Latviešu valoda” (turpmāk – programma).

 2. Noteikt Izglītības un zinātnes ministriju par atbildīgo institūciju programmas īstenošanā.

3. Programmas kopējais finansējums ir 3 111 141 *euro*. Programmu finansē no Izglītības un zinātnes ministrijas valsts budžeta programmas 05.00.00 “Zinātne” apakšprogrammas 05.12.00 “Valsts pētījumu programmas” līdzekļiem.

4. Programmas virsmērķis: **stiprināt latviešu valodas – Latvijas identitātes un valsts vērtības veidojošā pamatelementa –** ilgtspēju, lingvistisko kvalitāti un konkurētspēju Latvijā un pasaules valodu kontekstā.

5. Programmas mērķis: attīstīt cilvēkkapitālu, paplašināt zināšanu bāzi valodniecības un tās saskarjomu zinātnēs par latviešu valodas **un lībiešu valodas izpēti un attīstību, valodas resursu digitalizāciju un analīzi, nodrošinot sabiedrībai nepieciešamu pētniecisko rezultātu pieejamību (digitāli u. c. formās).** Valsts pētījumu programma sekmē ne tikai zinātnisku latviešu un lībiešu valodas izpēti un kopšanu ‒ sasniegtie rezultāti sniedz ieguldījumu izglītības, resp., valodas apguves, jomā un stiprina valsts valodas lomu un funkcijas juridiski.

6. Noteikt šādus programmas uzdevumus:

6.1. Valodas ontoloģijas pētījumi kultūrvēsturiskā un sociālā skatījumā: valodas loma valstiskajā un sociālajā identitātē, valodas kā valstiskuma vērtības nozīmība, valodas un varas attiecības.

6.2. Valodas politikas aktualitātes un vēsture Latvijā kontekstā ar notikumiem Eiropā un pasaulē. Latviešu valodas sociolingvistisko funkciju izpēte: lingvistiskā attieksme un uzvedība, valodas un sabiedriskās domas attieksmes.

* 1. Mūsdienu latviešu valodas fonētiskās, gramatiskās, semantiskās un stilistiskās sistēmaspētījumi teorētiski praktiskāaspektā, literārās valodas standartizācija un normu kodifikācija.
	2. Teorētiskās un **praktiskās leksikogrāfijas attīstība: latviešu valodas leksiski semantiskās un gramatiskās sistēmas vēstures pētījumi, vispārīgo un speciālo latviešu valodas vārdnīcu un datubāzu izveide, papildināšana un/vai pilnveide, nepieciešamo programmrīku datu sistematizēšanai un apstrādei izveide, pielāgošana un brīvpieejas nodrošināšana lietotājam**.
	3. Latviešu valodas onomastikas, **īpaši, personvārdu un vietvārdu, izpēte, publiski pieejamu, regulāri papildināmu datubāzu izveide, to pieejamības nodrošināšana.**
	4. Pētījumi latviešu terminoloģijā: vēsture, teorija un prakse. **Latviešu valodas terminoloģijas datubāzu satura pilnveide, papildināšana ar praksē lietotiem un jauniem terminiem dažādās zinātņu nozarēs (īpaši – latviešu valodniecības apakšnozarēs un izglītības zinātnēs), terminrade un terminu apstiprināšana.**
	5. Pētījumi tulkojumzinātnes un kontaktlingvistikas jomā, lai sekmētu latviešu valodas lingvistisko kvalitāti un attīstību, pilnvērtīgu funkcionēšanu Eiropas un pasaules daudzvalodu kontekstā.
	6. Pētījumi latviešu valodas kā dzimtās, otrās valodas un svešvalodas, latviešu valodas kā etniskā mantojuma valodas apguvē, pētījumu īstenošanai nepieciešamā(-o) **latviešu valodas korpusa(-u) izstrāde un datu analīze teorētiski praktiskā aspektā, pētījumi par mācību līdzekļu izstrādi noteiktām mērķauditorijām, valodas kvalitāti un prasmju līmeņiem u. tml., ieteikumi didaktikā un metodikā.**
	7. Latviešu valodas reģionālo variantu pētījumi, ģeolingvistika; latgaliešu rakstu valodas izpēte. Latgaliešu rakstu valodas pareizrakstības rīka lingvistiskās daļas (programmētāju konsultēšana, lingvistisko datu avotu atlase, leksikona izveide, testēšana un novērtēšana) izstrāde, pareizrakstībā ievērojot **Valsts valodas centra Latviešu valodas ekspertu komisijas Latgaliešu ortogrāfijas apakškomisijas 2007.gada 28.septembra lēmumu Nr.1 “Latgaliešu rakstības noteikumi”. Uzdevums izpildāms sadarbībā ar** Eiropas reģionālās attīstības fonda projekta “Mašīntulkošana (2. kārta)” īstenotājiem (Kultūras informācijas sistēmu centru u.c.).
	8. **Lībiešu valodas izpēte un attīstība: lībiešu valodas rokasgrāmata, gramatikas pārskats, lībiešu valodas korpusa, leksikas, morfoloģijas un vietvārdu datubāzu izveide, papildināšana un pilnveidošana u.c.**

7. Noteikt programmai šādus kopīgus (horizontālos) uzdevumus:

7.1. cilvēkkapitāla attīstībai:

7.1.1. Sekmēt pētnieku iesaisti un viņu zinātnisko ideju attīstību pētniecības programmas „Latviešu valoda” tematiskajās jomās.

7.1.2. Veidot un attīstīt starpdisciplināras zinātnieku grupas, nostiprināt šo grupu starptautisko reputāciju un konkurētspēju.

7.1.3. Attīstīt zinātnisko grupu sadarbību ar citu zinātņu (izglītības, kultūras, datorikas, ekonomikas u. tml.) nozaru partneriem, sagatavojot ar valodniecību saistīto nozaru vajadzībām atbilstošus speciālistus.

7.1.4. Iesaistīties izglītības procesā, nodrošinot prakses un darba iespējas studentiem, kā arī attīstot ar pētījumu programmu saistītas studijas maģistrantūrā vai doktorantūrā.

7.1.5. Iesaistīties starptautiskos sadarbības tīklos un konsorcijos, īstenojot projektus Eiropas Savienības fondu un citās starptautiskās pētniecības programmās.

* 1. sabiedrības un atbilstošo mērķgrupu informēšanai un iesaistei:
		1. veicināt zināšanu pārnesi, iesaistot sabiedrību un sekmēt tās izpratni par pētniecības lomu un devumu sabiedrībai nozīmīgu jautājumu risināšanā, kā arī iesaistot atbilstošās dažādu nozaru mērķgrupas;
		2. veicināt zināšanu pārnesi, nodrošinot rīcībpolitikas plānošanu un tās īstenošanas izvērtēšanu valsts valodas politikas jomā

8. Programmas īstenošanu var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai, bez papildu finansējuma piešķiršanas.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

Ernstsone, 67047987

vineta.ernstsone@izm.gov.lv